Öllu starfsfólki sem ekki hefur brýnum skyldum að gegna innan bandarísku ræðismannsskrifstofunnar í kínversku borginni Shanghai hefur verið skipað að yfirgefa borgina. Mikil fjölgun kórónuveirusmita og hörð viðbrögð kínverskra stjórnvalda er ástæða heimkvaðningarinnar.
Í yfirlýsingu ræðismannsskrifstofunnar kemur fram að miklar áhyggjur séu uppi um öryggi starfsfólksins í ljósi mikillar fjölgunar kórónuveirusmita og harðra reglna um útgöngubann. Fyrirskipunin kom frá utanríkisráðuneyti Bandaríkjanna sem segir að dregið verði úr starfsemi meðan Kínverjar glíma við breyttar aðstæður.
Kínverjar halda sig enn við núllstefnu gegn útbreiðslu smita sem felst í ströngu útgöngubanni, fjöldaskimunum og ferðatakmörkunum. Gripið hefur verið til hörðustu samkomutakmarkana frá upphafi faraldurs í Shanghai, fjölmennustu borg Kína og miðstöð viðskipta í landinu.
Vegna útgöngubanns sem nær til næstum allra 25 milljóna íbúa borgarinnar er svo komið að fjöldi fólks á í vanda með að útvega sér mat og þúsundir hafa verið sendar í sérstakar einangrunarmiðstöðvar.
Yfirvöld í borginni greindu frá því í dag að 23 þúsund ný smit greindust í gær. Í liðinni viku heimilaði bandaríska sendiráðið í Kína starfsfólki að yfirgefa skrifstofuna í Shanghai vegna fjölgunar smita og af ótta við að það gæti lent í handahófsúrtaki vegna eftirlits stjórnvalda með smituðum.
